K. Tóthová, poslankyňa: (2002-03-20):
Po ďalšie. Pani poslankyňa, keby ste neboli tak znížili životnú úroveň ľudí na Slovensku, ako sa to stalo za tejto vlády, tak by bola pekná skutočne myšlienka, aby detičky boli vychovávané doma. Ale odpovedzte mi na otázku, čo má robiť žena, ktorá musí ísť pracovať. A naviac, nie sú tu prípady, samozrejme, keď nemôže dostať prácu. Ale keď má možnosť pracovať a musí ekonomicky zarábať, tak prečo neposkytnúť detské jasle? A tretia poznámka. Áno, majú to samosprávy. Len, prosím vás pekne, čo ste vy urobili so samosprávami a presunom kompetencii, veď ste im nedali peniaze. Thatcherová to urobila v Anglicku a padla jej vláda. Ja verím, že po tejto vašej decentralizácii aj na celom Slovensku zistia, že naša perfektná ministerka financií nezabezpečila finančne presun kompetencií, že ste nemali súlad a že padne v budúcich voľbách aj táto vládna koalícia tak, že sa nedostane do parlamentu, pretože takéto nedomyslené kroky robiť v spoločnosti je útok proti spoločnosti a samostatnému suverénnemu Slovensku. I. Presperín, podpredseda NR SR: Vážení páni poslanci, vystúpili všetci, ktorí boli prihlásení do rozpravy, vyhlasujem rozpravu k tomuto bodu za skončenú. Je 12.07 hodín, prerušujem rokovanie Národnej rady do 14.00 hodín. Ešte záverečné slovo má pán minister, aby sme uzavreli ten bod. Nech sa páči. P. Magvaši, minister práce, sociálnych vecí a rodiny SR: Ďakujem za možnosť, aby som spravil záverečné slovo, i keď je tu len pár ľudí, čo len potvrdzuje to, čo povedal veľmi zaujímavou tézou pán poslanec Brocka, že, žiaľ, v tejto Národnej rade rodina nemá lobistov, čo je veľmi smutné. A poviem, ak vždy rozvoj spoločnosti je založený na dobrom rozvoji rodiny, myslím si, že malo by to byť prvoradé, že všetci by sme mali byť lobistami za dobrú rodinu. Myslím si, že aj téza, ktorú tu povedala pani Sárközy ohľadom valorizácie dôchodkov a vo väzbe na to, že sme nevalorizovali vlastne celú tú časť štátnej sociálnej podpory, ktorá zabezpečuje fungovanie rodiny, je pravdivá. My sme návrhy týchto zákonov mali pripravené vlastne začiatkom roku 2000. Napätosť v štátnom rozpočte, pretože tie dôchodky idú z iných zdrojov, vlastne nevytvorila možnosti uplatnenia tohto zákona. Ale obrátene, ba dokonca, musím povedať, oproti roku 1998 výdavky na túto sféru, to znamená rodičovské príspevky a prídavky na deti, sa znížili v nominálnej hodnote temer o 4 mld. korún. To je väčšia tragédia, že sme teda dokonca v absolútnej miere vyplatili menej. Myšlienka, ktorú ste povedali o starých rodičoch, je zakomponovaná v tom slova zmysle, že tých 1 200 korún platí pre všetkých. A myslím, že rozprávka O troch grošoch, ktorá má v rôznych modifikáciách rôzny výklad, či sme na tichomorských ostrovoch alebo v Európe, alebo v Južnej Amerike, hovorí o tom, že ľudstvo má vo svojom kóde založené niečo, čo je odovzdávanie si postupnosti generácií. A určite aj sa charakter dieťaťa rodí v tom prvom útlom veku, v tom veku od 0 do 3 rokov, je asi zdravšie, aby vyrastalo práve v tomto prostredí. A práve ten návrh tých 1 200 korún dáva šancu, aby starí rodičia mohli byť tými opatrovníkmi pre to dieťa. Vytvárajú aspoň prvý základný predpoklad. Proste spúšťame nejaký inštitút, ktorý vytvára určitú náplň tej pozície toho, aby to dieťa skutočne začalo vyrastať v rodine, aby si získalo tie svoje nenahraditeľné vnemy, ktoré dáva vlastne rodina ako symbol ľudskej spoločnosti. Ďakujem pekne. I. Presperín, podpredseda NR SR: Ďakujem pekne, pani spravodajkyňa, ďakujem vám. Prerušujem rokovanie do 14.00 hodiny. Pokračovať budeme o 14.00 hodiny tlačou 1354, vládnym návrhom zákona o prídavku na dieťa a o príspevku k prídavku na dieťa, potom by sme hlasovali o bloku zákonov, ktoré sme prerokovali. Ďakujem, dobrú chuť vám prajem. (Prerušenie rokovania o 12.11 hodine.) (Pokračovanie rokovania o 14.10 hodine.)